Papersnake/gushiwen huggingface dataset:
襄阳乐
苏辙（宋代）

谁言襄阳苦，歌者乐襄阳。
太守刘公子，千年未可忘。
刘公一去岁时改，惟有州南汉水长。
汉水南流岘山碧，种稻耕田泥没尺。
里人种麦满高原，长使越人耕大泽。
泽中多水原上乾，越人为种楚人食。
火耕水耨古常然，汉水鱼多去满船。
长有行人知此乐，来买槎头缩项鳊。
李陵别苏武
刘湾（唐代）

汉武爱边功，李陵提步卒。转战单于庭，身随汉军没。

李陵不爱死，心存归汉阙。誓欲还国恩，不为匈奴屈。

身辱家已无，长居虎狼窟。胡天无春风，虏地多积雪。

穷阴愁杀人，况与苏武别。发声天地哀，执手肺肠绝。

白日为我愁，阴云为我结。生为汉宫臣，死为胡地骨。

万里长相思，终身望南月。
惠莲峰诗以为谢
释文珦（宋代）

月汀家在帝王都，不藏歌舞唯藏书。
旧诧邺侯三万轴，君家所藏还有余。
寄我一诗辞缜密，言言皆自书中出。
复来访我飞来阴，坐石分题更超轶。
西山落日催归轩，执手西风伤别魂。
他日终期到书室，一一与君重细论。
宫词 其三十二
赵佶（宋代）

三月风光触处奇，禁宫通夜足娱嬉。踏青斗草皆馀事，闲集朋侪静奕棋。
次韵子由除日见寄
苏轼（宋代）

薄宦驱我西，远别不容惜。
方愁後会远，未暇忧岁夕。
强欢虽有後，冷酌不成席。
秦烹惟羊羹，陇馔有熊腊。
念为儿童岁，屈指已成昔。
往事今何追，忽若箭已释。
感时嗟事变，所得不偿失。
府卒来驱傩，矍铄惊远客。
愁来岂有魔，烦汝为攘磔。
寒梅与冻杏，嫩萼初似麦。
攀条为惆怅，玉蕊何时折。
不忧春艳晚，行见弃夏核。
人生行乐耳，安用声名籍。
胡为独多感，不见膏自炙。
诗来苦相宽，子意远可射。
依依见其面，疑子在咫尺。
兄今虽小官，幸忝佐方伯。
北池近所凿，中有汧水碧。
临池饮美後，尚可消永日。
但恐诗力弱，斗健未免馘。
诗成十日到，谁谓千里隔。
一月寄一篇，忧愁何足掷。
长安春夕旅怀
罗邺（唐代）

几年栖旅寄西秦，不识花枝醉过春。短艇闲思五湖浪，

羸蹄愁过九衢尘。关河风雨迷归梦，钟鼓朝昏老此身。

忽向太平时节过，一竿持去老遗民。
辞举乡饮 其二
屈群力（明代）

落落岩扉掩薜萝，山中那得听笙歌。自怜抱病难堪语，只合牵藤补旧蓑。
题李尊师松树障子歌
杜甫（唐代）

老夫清晨梳白头，玄都道士来相访。握发呼儿延入户，

手提新画青松障。障子松林静杳冥，凭轩忽若无丹青。

阴崖却承霜雪干，偃盖反走虬龙形。老夫平生好奇古，

对此兴与精灵聚。已知仙客意相亲，更觉良工心独苦。

松下丈人巾屦同，偶坐似是商山翁。怅望聊歌紫芝曲，

时危惨澹来悲风。
王御史野塘图歌
方回（元代）

野塘之水兮其色油油，以畜以泄兮灌我良畴。
弋有凫雁兮盟有鸥，我出而仕兮可则进，
脱如不可兮还我锄耰。水之上兮山之下，
稷黍枣栗兮野塘之坞。秋收其实兮于粲满筥，
车既膏兮马不前，退而家食兮孰予敢侮。
我思野塘兮繄古之沂，有怀其人兮瑟声希。
可由求赤兮贤宁不希，登之廊肆兮佩玉黼黻，
否则岂无春服兮咏雩风而与归。
岁尽行县归示时雨
李新（宋代）

五府辟书如齧铁，八关炙手能令热。
山梅何苦要先春，清艳更多终欠叶。
贵游结懽过美酒，不问贤愚皆可口。
秕糠簸扬在米前，鸡口差池落牛后。
乃翁活计真么麽，欲挂冠缨犹未果。
一岁山行今解火，百巧百穷无似我。
送刘道原学士归南康
苏辙（宋代）

大川倾流万物俱，根旋脚脱争奔徂。
流萍断梗谁复数，长林巨石曾须臾。
轩昂颠倒唯恐后，嗟予何独强根株。
三年一语未尝屈，拟学文学惊当涂。
心知势力非汝敌，独恐清议无遗余。
扁舟岁晚告归觐，家膳欲及羞纯鲈。
隐居高节世所尚，挂冠早岁还州闾。
纷纭世事不著耳，得失岂复分锱铢。
投身固已陷泥滓，独立未免遭沾濡。
君归左右识高趣，牛毛细数分贤愚。
除夜二首
华岳（宋代）

才辱东皇造化工，便随飞鹊报帘栊。
人间狴犴知无所，天上蓬莱还有宫。
酒色半澄春后绿，蜡花全折夜来红。
从今泰道能连茹，愿驾苍蟠跃震风。
鲛人潜织
康翊仁（唐代）

珠馆冯夷室，灵鲛信所潜。幽闲云碧牖，滉漾水精帘。

机动龙梭跃，丝萦藕淬添。七襄牛女恨，三日大人嫌。

透手击吴练，凝冰笑越缣。无因听札札，空想濯纤纤。
赤霄行
杜甫（唐代）

孔雀未知牛有角，渴饮寒泉逢牴触。赤霄悬圃须往来，

翠尾金花不辞辱。江中淘河吓飞燕，衔泥却落羞华屋。

皇孙犹曾莲勺困，卫庄见贬伤其足。老翁慎莫怪少年，

葛亮贵和书有篇。丈夫垂名动万年，记忆细故非高贤。
消寒十咏 风蝶令 其十 寻梅
鲍之芬（清代）

梦里香生处，窗前月到时。晴檐鸟语报南枝。定有咏花人已、得先期。

残雪逡巡踏，清风料峭吹。清溪曲处小桥欹。一树寒葩掩映、出疏篱。
虞美人
刘辰翁（宋代）

情知是梦无凭了。好梦依然少。单于吹尽五更风。谁见梅花如单、不言中。
儿童问我今何在。烟雨楼台改。江山画出古今愁。人与落花何处、水空流。
甲戌夏再过武林诸君招游西湖感兴二首 其二
尹台（明代）

忆乘使传此经过，四十春风转绿荷。人世自更新宇搆，湖山不改旧岩阿。

公孤祠院苍苔满，侯戚坟园紫蔓多。一笑共君成剧饮，平原曲沼竟如何。
郊庙歌辞。祭方丘乐章。雍和
佚名（唐代）

柔而能方，直而能敬。载厚以德，大亨以正。

有涤斯牷，有馨斯盛。介兹景福，祚我休庆。
咏菊
缪鉴（元代）

谁去东篱号菊庄，饥来三嗅饱诗肠。
何如陶令归南圃，天赐西风万斜香。
隐语三首呈通判库部 其二
刘攽（宋代）

邯郸度曲尽新声，稚萼韶华稍向荣。珠箔曲钩遮密坐，瑶台静室伴深行。
溽暑中一雨遂翛然枕上口占喜凉
廖行之（宋代）

枕簟翛然夜气舒，烦蒸无复到襟裾。
殷勤多谢天公意，一雨生凉足有余。
夜听琵琶三首
羊士谔（唐代）

掩抑危弦咽又通，朔云边月想朦胧。

当时谁佩将军印，长使蛾眉怨不穷。

一曲徘徊星汉稀，夜兰幽怨重依依。

忽似摐金来上马，南枝栖鸟尽惊飞。

破拨声繁恨已长，低鬟敛黛更摧藏。

潺湲陇水听难尽，并觉风沙绕杏梁。
晚皈再度西桥四首
杨万里（宋代）

朝过溪头听水鸣，似哀如怨百般声。
皈来依旧鸣未了，知向何人诉不平。
阮郎归（送赵监丞□□赴利路提刑）
魏了翁（宋代）

西风吹信趣征鞍。日高鸿雁寒。稻粱啄尽不留残。侬归阿那边。

无倚著，只苍天。将心何处安。长教子骏满人间。犹令侬意宽。
陆郡伯谈永平作卢龙曲赠之
岳岱（明代）

自古卢龙郡，闻君说永平。
风高孤竹国，雪暗五花城。
女直秋输马，将军夜发营。
地偏桃李后，四月始闻莺。
挽文山丞相
虞集（元代）

徒把金戈挽落晖，南冠无奈北风吹。
子房本为韩仇出，诸葛宁知汉祚移。
云暗鼎湖龙去远，月明华表鹤归迟。
不须更上新亭望，大不如前洒泪时。
歌
陈叔宝（南北朝）

玉树后庭花，花开不复久。
水调歌头 其五 赠医官徐齐山
陶安（明代）

柯山倚天碧，秀耸浙东南。惟公与山齐德，结屋对巉岩。

门外紫芝瑶草，窗下丹炉玉杵，元气此钟含。药镜发灵彩，金匮启玄缄。

凤凰台，龙虎地，驻行骖。佳声飞满，当路毡冷自能谙。

手握回生大造，心悟成仙秘诀，神效过苏耽。云外鹤书至，衣袂染柔蓝。
晨起信笔
姜特立（宋代）

姜子胸中有至乐，青山白云也不恶。
不求作佛不求仙，却笑时不用心错。
乐天兜率堕渺茫，徐福神山更辽邈。
丈夫天地要同流，俯仰随化吾何求。
太虚为体隘九州，不须更述逍遥游。
杂咏下 樱桃
洪适（宋代）

园官来献孰，万颗滴阶红。绿李高名品，须知论未公。
偈颂七十二首 其六十五
释祖钦（宋代）

行也是，坐也是。俯仰折旋，无是不是。
送行
宋祁（宋代）

秋日苦凄凄，味若虀臼辛。
如何多感地，更送将归人。
高盖浮清多，长缨缚素尘。
惨色动车仆，离言发坐宾。
霜珂响征马，星脂滑行轮。
契阔何所道，良饭自宠珍。
无心道人梁长道以偈见寄次韵
释慧空（宋代）

法从本有何曾有，心自元无不用无。
试问大雄山下虎，何如千里踏人驹。
温泉僧房
于鹄（唐代）

云里前朝寺，修行独几年。山村无施食，盥漱亦安禅。

古塔巢溪鸟，深房闭谷泉。自言曾入室，知处梵王天。
义利吟
邵雍（宋代）

君子尚义，小人尚利。
尚利则乱，尚义则治。
次韵贲远归田 其二
李弥逊（宋代）

归去田园好，饥餐抵万钱。愁从身外散，乐向酒中全。

蚕出柔桑绿，秧齐小麦鲜。一廛何所寄，华发绕江天。
瑞鹤仙
曾觌（宋代）

陡寒生翠幕。冻云垂，缤纷飞雪初落。萦风度池阁。袅余妍，时趁舞腰纤弱。江天漠漠。认残梅、吹散画角。正貂裘乍怯，黄昏院宇，入檐飘泊。

依约。银河迢递，种玉群仙，共骖鸾鹤。东君未觉。先春绽，万花萼。向尊前、已喜丰年呈瑞，人间何事最乐。拥笙歌、绣合低帷，纵欢细酌。
西江月·秀骨青松不老
辛弃疾（宋代）

秀骨青松不老，新词玉佩相磨。灵槎准拟泛银河。剩摘天星几个。奠枕楼东风月，驻春亭上笙歌。留君一醉意如何。金印明年斗大。
题僧院泉
修睦（五代）

何处云根新布得，归仍半日在烟萝。莫轻竹引经窗小，

须信更烟入耳多。绕砌虽然清自别，出门长恐浊相和。

从此无心恋沧海，沧海无风亦起波。
续蒲涧行
赵汝燧（宋代）

戊戌正月二十五，摇辔东风蒲涧去。年年今日是时节，飞盖倾城车塞路。

野亭山馆坐不遍，幕天席地千百处。开壶设樏纷酒炙，擘蟹锥蚝间醢脯。

笑言相续乐甚真，礼文不侈意则古。我亦随众穷胜览，先访安期登梵宇。

入春少雨多是晴，穹岩寒溜仅一缕。白云千级逼象纬，沧海万里渺烟雾。

倚栏方快心目远，牛羊下山林壑暮。小儿队队逐归驺，拍手呼舞趁箫鼓。

游人到晚欢未厌，徘徊不忍收樽俎。行穿梅岭还江西，首为南州诧风土。
经故杨太尉旧居
许棠（唐代）

在汉信垂功，于唐道更隆。一川留古迹，多代仰高风。

树折巢堕鸟，阶荒草覆虫。行人过岂少，独驻夕阳中。
送裴如晦之吴江
欧阳修（宋代）

鸡鸣车马驰，夜半声未已。
皇皇走声利，与日争寸晷。
而我独何走，闲宴奉君子。
京师十二门，四方来万里。
顾吾坐中人，暂聚浮云尔。
念子一扁舟，片帆如鸟起。
文章富千箱，吏禄求斗米。
白玉有时沽，青衫岂须耻。
人生足忧患，合散乃常理。
惟应当欢时，饮酒如饮水。
宫词 其二十三
花蕊夫人徐氏（唐代）

翔鸾阁外夕阳天，树影花光远接连。望见内家来往处，水门斜过罨楼船。
寿两涯钱先生七十华诞歌
湛若水（明代）

天目之山，东驰遥遥，数百里之相糺。五湖三江，汨汨滔滔不尽相，表忠峍屼东海头。

海盐之墟，韩墩之陬，钟奇汇秀无期休。往往异人，生乎其间，富寿康宁多好修。

有如钱氏子薇者，兄弟三二人，笃志好学勇直前。

身以父母为仁贤，兄弟无故父母存。志养善养禄养全，俯仰愧怍无天人。

风日清秋岳降辰，上堂称觞祝大年。琼浆玉液开华筵，锦帐光生五色云。

寿山为之俎，福海为之尊。天吴为之起缕舞，琴川为之遥张弦。

长庚天姥来嘉宾，花开顷刻酒逡巡。交酬箫鼓何喧阗，不知此乐复有何人天。

显亲扬名在立身，天性之乐乐无垠，猗哉乐无垠。
舟别邵陵
李天任（清代）

奔竞有何益，轻舟别邵陵。春惊两岸老，梦入五更清。

雨过天如浴，潮平石不鸣。孰云垂钓叟，徒是羡鱼情。
和梅龙图公仪谢鹇
欧阳修（宋代）

有诗鹤勿喜，无诗鹇勿悲。
人禽固异性，所趣各有宜。
朝戏青竹林，暮栖高树枝。
咿呦山鹿鸣，格磔野鸟啼。
声音不相通，各以类自随。
使鹤居笼中，垂头以听诗。
鶢鸥享锺鼓，鱼鸟见西施。
鹇鹤不宜争，所争良可知。
蚍蜉与蚁子，为物固已微。
当彼两交◇，勇如闻鼓鼙。
有心皆好胜，未免争是非。
於我一何薄，於彼一何私。
栏槛啄花卉，叫号惊睡儿。
跳踉两脚长，落泊双翅垂。
何足充翫好，於何定妍媸。
鹇口不能言，夜梦以告之。
主人起谢鹇，从我今几时。
僮奴谨守护，出入烦提携。
逍遥遂栖息，饮啄安雄雌。
花底弄日影，风前理毛衣。
岂非主人恩，报效尔宜思。
主人今白发，把酒无翠眉。
养鹤鹇又◇，我言堪解颐。
次韵题便面小景
谢铎（明代）

空江收网雨收蓑，忽听中流欸乃歌。莫是晚来风色好，片帆归去已无多。
再赋一首趁韵信笔初无定意也
綦崇礼（宋代）

妍词少劲气，直表无曲阴。劝百岂救一，枉尺焉取寻。

世路务争险，人情难测深。渔樵各有侣，英俊自成林。

药苦病所利，酒多狂莫斟。珠投防按剑，玉折戒磨簪。

愿持松柏操，甘受雪霰侵。途穷但回步，何用涕沾襟。
童丱须知 其五
史浩（宋代）

庶人屋壁施文绣，贾谊言之太息时。不独庶人须禁止，有官君子亦当知。
咏十器 其二 鹤骨笛
曹文晦（元代）

长颈中虚发妙音，秋风一曲《水龙吟》。唤回城郭千年梦，吹断云霄万里心。

楚水棹閒修竹老，孤山春去落梅深。此时消尽扬州兴，只有山阳泪满襟。
送殷无美聘郭将军记室作
王世贞（明代）

当时七子擅词场，书记翩翩尔最良。闻道将军移下濑，可无飞檄扫扶桑。

酬来赵璧浑如月，说罢吴钩已是霜。总为幕中多贵客，古今唯有郭汾阳。
八声甘州·惜馀春
汪莘（宋代）

惜馀春、蛱蝶引春来，杜鹃趣春归。算何如桃李，浑无言说，开落忘机。多谢黄鹂旧友，相逐落花飞。芳草连天远，愁杀斜晖。谁向西湖南畔，问亭台在否，花木应非。看孤山山下，惟说隐君庐。想钱塘、春游依旧，到梨花、寒食隘舟车。寻常事，不须惆怅，暮雨沾衣。
挽姚政远
刘宰（宋代）

尚记侨居忆故园，俄闻华屋聋榱椽。
连墙大舶回前浦，皓齿清歌出广筵。
得丧已齐身外物，安閒自乐性中天。
岳庄原上归全处，手种松杉起绿烟。
送空海上人朝谒后归日本
朱少端（唐代）

禅客祖州来，中华谒帝回。腾空犹振锡，过海来浮杯。

佛法逢人授，天书到国开。归程数万里，归国信悠哉。
题临江军驿舍二首 其一
江端友（宋代）

李白当年谪夜旔，中原不复汉文章。纳官赎罪何人在，壮士悲歌泪两行。
新定言怀
赵抃（宋代）

吾家于衢守于睦，治馀何以乐且閒。仙棋一局钓一壑，烂柯山下严陵滩。
自黄县至宁海州道中作 其五
雷浚（清代）

绝壁两崖分，中通路一线。人马鱼贯来，去来厄捘腕。

捘腕犹可避，马碍岂容旋。出门戒欲速，崖口伫少间。

少间一仆下，疾行呼不来。徐徐山辎入，壁上绣古苔。
忆游天衣
释绍嵩（宋代）

寺忆新游处，江村日暮时。
溪长石磊磊，天远草离离。
塔院关松雪，山泉满路岐。
那知岩下树，一一入吾诗。
春日招诸生
沈钦圻（清代）

春风来融融，好花自为开。好鸟林间鸣，求友声喈喈。

我心适无林，触物俱和谐。鸟尚求其群，人岂无同侪？

花下设杯酒，愿与诸子偕。中心谅有得，各自抒我怀。

元化本大公，何用分形骸。
葺吴兰雪祠感赋 其二
姚柬之（清代）

自古遭谗慝，多缘秉轴臣。尔亡由市侩，我病为儒巾。

云散蛮荒雨，天高京洛春。平生多缟纻，谁复念陈人。
戏拟夏卉八香图各题短句 其二 夜来香
弘历（清代）

闻是海西种，偏标齐代名。还似华林苑，舞罢独盈盈。
寓居二首其一东亭
苏辙（宋代）

十口南迁粗有归，一轩临路阅奔驰。
市人不惯频回首，坐客相谙便解颐。
惭愧天涯善知识，增添城外小茅茨。
华严未读河沙偈，偃仰明窗手自披。
次韵子瞻游道场山何山
苏辙（宋代）

两山相负为峰麓，流水重重注溪谷。
游人上寻流水源，未觉崎岖病双足。
山深下视云漫漫，径垂石底千屈盘。
松林阴森白日静，忽惊人世如奔湍。
客行不避苦寒出，僧定端居不下席。
人生嗟与草木同，置身所在由初植。
堂中白佛青髻鬟，气象冲淡非人间。
坐令远客厌奔走，径欲筑室依空山。
木鱼桹々夜将旦，星斗欹斜挂山半。
行役有程未可留，将出山门复长叹。
古意三首
张耒（宋代）

橘犀如半月，何日是圆时。
如何一种味，却有两人知。
玉盘
田昼（宋代）

少皞磨成白玉盘，六丁擎出太虚宽。
青光千古复万古，留向人间此夜看。
答江钺都官见招
赵抃（宋代）

风波岐路益驰奔，疏静嗟谁得似君。乐矣夜觞西岭月，傲然秋钓北溪云。

诗章有趣为千首，利禄无心顾一分。鸡黍辱招来慰意，俗拘何计入兰薰。
送王郎中 其四十五
钱珝（唐代）

轻云未扑霜，树杪橘初黄。行是知名物，过风过水香。
童丱须知 其六
史浩（宋代）

二膳朝朝饱即休，何须嗜杀苦营求。鱼虾蟹蛤皆微细，数百方能满一瓯。
和向倅韵
彭龟年（宋代）

误身利名场，无异一釜甑。
置之水炎间，谬以力取胜。
人生具天则，发见亦有证。
如水行地中，投隙即流迸。
但恐人欲纵，勃若一民横。
志师傥自强，万虑当退听。
谁能学禅伯，绝物以求定。
吾闻至人言，当识动中静。
万变不可齐，一念终难正。
口耳固在我，视听复谁令。
须从事上学，宁有物外性。
能用使太平，不用我何病。
斯言闻亦多，究竟终未莹。
从今三爇香，愿以公为镜。
松架
李纲（宋代）

羁旅随缘即道场，采松结架障斜阳。摧残自带青青色，森爽犹斜细细香。

佛氏解将华作界，骚人爱把药为房。我游法藏酬初志，宜得苍官助荫凉。
斯远兄入城见使君郎中且谒尚书韩先生提属李
赵蕃（宋代）

南涧先生归几时，南溪如泛未传诗。
君行为我殷勤录，并问茶山僧乞碑。
赋得朗朗如玉山行 
赖世贞（清代）

别具光明景，风流实契予。玉山行朗若，妙品恰温如。

采药来仙行，寻师访道庐。此间无俗客，胜地不樵渔。

石室烹经久，云衢蹑足初。其人堪比美，杂佩有琼琚。
燧人钻木取火
佚名（先秦）

太古之初，人吮露精，食草木实，山居则食鸟兽，衣其羽皮，近水则食鱼鳖蚌蛤，未有火化，腥臊多，害肠胃。于使(是) 有圣人出，以火德王，造作钻燧出火，教人熟食，铸金作刃，民人大悦，号曰燧人。《古史考》

民食果蓏蚌蛤，腥臊恶臭而伤害腹胃，民多疾病。有圣人作，钻燧取火以化腥臊，而民说之，使王天下，号曰燧人氏。《韩非子》

遂明国不识四时昼夜，有火树名遂木，屈盘万顷。后世有圣人，游日月之外，至于其国，息此树下。有鸟若鸹，啄树则灿然火出。圣人感焉，因用小枝钻火，号燧人。《路史》
和余处恭赠方士阎都干
杨万里（宋代）

河出昆仑江出岷，风吹不断浪花春。
但看此水源无竭，底用玄谈谷有神。
老健便为仙放杖，斧斤秪在鞋生尘。
东家自有仁山诀，方士何曾悟一真。
题肤功雅奏图
彭昌翰（明代）

露布淋漓墨未乾，威名届域胆犹寒。彤云缭绕麒麟阁，骏马骖驔獬豸冠。

一卷素书终报国，十年青鬓两登坛。徂东雨雪重来日，杨柳依依夹道看。
晓起
方回（元代）

夜凉无寐起吟诗，正是秋风欲动时。
百尺楼高蟾独挂，五更钟过马交驰。
道怀了了元无事，世故纷纷总不知。
但欠山头埋骨穴，归欤分付与诸儿。
鹊桥仙 长安邸舍初罢稽勋作
宋琬（清代）

钧天在耳，晨开阊阖，无奈浮云蔽日。嵇康曾答巨源书，道臣也、不堪有七。

玉珂雕马，莫来莫往，尽是平生胶漆。孝标著论一何愚，笑劝百、何曾讽一。
候夜行师七唱 其二
陈元光（唐代）

魏母咸亨奉敕文，府兵云众成营屯。屹然一镇云霄末，渐尔群言花柳春。

男生女长通蕃息，五十八氏交为婚。火田黄稻俱甘旨，纲水金鱼洽醉醺。

寇戎不测纷如雪，甲胄何时不出门。夜祀天皇弘德泽，日将山獠化缟民。

一声谯鼓月初出，戍楼西北望皇阍。
磁湖安流亭
孔武仲（宋代）

怪石倚洪流，朱栏截荒磴。
来窥空旷野，喜值波澜定。
涵虚无边裹，见底皆渌净。
磁湖万家会，华阁相辉映。
双峰引西洑，控带浮郭盛。
乃知一聚落，富庶亦有命。
铁治今久贫，豪右盖已病。
忆初缔造人，有力如卓郑。
瑰材照密石，岁久尚鲜莹。
俯仰正忘归，白日动明镜。
风顺当进帆，徘徊寄孤咏。
春兴思南山旧庐，招柳建正字
岑参（唐代）

终岁不得意，春风今复来。自怜蓬鬓改，羞见梨花开。

西掖诚可恋，南山思早回。园庐幸接近，相与归蒿莱。
傲吏
文同（宋代）

管马心何在，排车意自闲。
问时将年板，柱颊对西山。
春日丘翁同游三山之陂返酌天王寺二首 其一
李梦阳（明代）

崔嵬艮岳他年笑，寂寞三山后代思。湖色春光净满眼，古城风暮几人悲。
挽王夫人 其二
王柏（宋代）

连山之冈兮，秋风萧萧。有永千古兮，幽宫迢迢。一编之女训兮，慨遗音之寂寥。

蔼清芬其如在兮，鞶帨彯彯。忍双亲之望望兮，迟女归而魂消。

灵辰不留，谁其拟招。连山之冈，秋风萧萧。
废宅叹
方回（元代）

兹为何人宅，桂柏犹苍苍。
楼阁已倾卸，下有室与堂。
窗户半拆卸，髹漆留余光。
釜去存破灶，画剥欹颓墙。
想见全盛时，日夜崇豆觞。
书塾在其左，子弟声琅琅。
问今安所往，岂不有死丧。
死丧则不然，避兵移他乡。
他乡亦不远，深阻逾磵冈。
自古有避地，兵来尚可避。
惟有避役难，追逮穷所至。
昔住大宅人，今为忍冻民。
合流河堤上亭子
梅尧臣（宋代）

隔河桑榆晚，蔼蔼明远川。
寒渔下滩时，翠鸟飞我前。
山药植琐细，野性仍所便。
令人思濠上，独咏庄叟篇。
因藏主持此稽首诸山如有小小寺院保明出世
吴潜（宋代）

牛背牵来一牧儿，要从古道去扬辉。
莫学当年只履客，无人秋采却西归。
和吴谨微游仙都五首
许尹（宋代）

桃源归路净无尘，只是当时避世人。
仙事茫茫类如此，鼎湖辙迹恐非真。
扶晨屡以紫霞茶见寄赋以答之
屈大均（明代）

紫霞频见寄，香白露芽鲜。摘定先寒食，烹须就乳泉。

摩娑双白甀，斟酌一青娟。岁岁封题意，殷勤感汝贤。
病中奉柬王南区使君兼送之任川南 其三
屈大均（明代）

松老思为石，桐焦待作琴。但存辞世念，并绝学仙心。

暖喜茶烟入，香嫌药气侵。君来忧绝粒，又与白山蔘。
路见
曾丰（宋代）

沿途羁况恶，触鼻野花香。
贾酒行如失，搜诗坐似忘。
不能为醉圣，宁敢放酲狂。
家圃含风蕊，垂聊只自芳。
题扇二十四首
曹勋（宋代）

霏微梅雨暗林塘，润逼琴丝草木香。
卷箔钩帘无一事，篆烟终日伴清凉。
潜江阻风二首 其二
黄衷（明代）

地歉人多瘠，江寒雁不来。二仪纷变态，一客独兴哀。

涝退秋痕定，租宽制限催。阳春终不远，随意报蒿莱。
送张子有彦实舍人之侄
程洵（宋代）

宴居仙伯已骑鲸，犹子东来尚典刑。才气逼人春盎盎，交情阅世柏青青。

昨朝方对圣贤酒，今日又寻长短亭。归路不妨携古锦，萱丛菖叶正芳馨。
青县以北书所见
沈嘉客（明代）

青城叹靡尽，赤子惨莫舒。变属经年后，感深弥似初。

当时遭祸经，今日见丘墟。老稚鲜存活，门庭概破除。

孑遗无日过，所在餐风居。待妇何从馈，盼儿倚孰闾。

行来百步内，坐少三未储。痛定重思及，愁深谁与抒。

出汤早蹈火，后篦愈前梳。流血满天地，积戈遍车书。

巢林徒有燕，穴地已无鱼。丧亡今若此，诛敛竟何如。
题寺壁二首
刘克庄（宋代）

素练宽裁白社衣，普陀烟里现幽姿。
日长读彻楞伽了，闲折柑花供祖师。
常山县公姚存哀词二首 其一
赵抃（宋代）

爪期终代促装前，常遗吾书索赠言。今日却成哀挽句，霜风江上送灵幡。
孝宗皇帝杜甫夜宴左氏庄诗御书赞
岳珂（宋代）

帝淳熙兮重华，灿璧跗以秀荂。
根六艺兮正以葩，蔽一言兮思无邪。
噫后人兮谁耶，有臣甫兮不浮心夸。
穷不诎兮之死靡他，志不忘君兮于天之涯。
九渊兮鲸牙，汹怒兮奔拿。
阅三百年兮鼓吹群蛙，皦如英韶兮屏淫斥哇。
搴月兔兮泛灵槎，登钧天兮泰皇家。
御墨兮惊鸦，十行兮整斜。
紫电兮丹霞，因风兮尘沙。
臣有扁舟兮床笔灶茶，原托宝墨兮水云蒹葭。
恍清梦兮随銮车，臣身江湖兮臣心不遐。
和袁抱瓮
葛绍体（宋代）

雨滴残更不忍听，欲寻归梦梦难成。
西风起处雁声急，多少悲秋行客情。
句
赵庆（唐代）

迈古文章金鸑鷟，出群行止玉麒麟。
书怀二首 其一
葛胜仲（宋代）

寂寂蓬门雀可罗，不妨休影养天和。诣人三十已当止，年事那堪更倍过。
瑞鹧鸪（二之一）
柳永（宋代）

天将奇艳与寒梅。乍惊繁杏腊前开。暗想花神、巧作江南信，鲜染燕脂细翦裁。

寿阳妆罢无端饮，凌晨酒入香腮。恨听烟隖深中，谁恁吹羌管、逐风来。绛雪纷纷落翠苔。
三月三日
纪坤（明代）

泼火雨过天蔚蓝，野花村北连村南。流年已届五十五，佳节可怜三月三。

土风不解曲水饮，老怀自爱芳醪甜。绵蛮黄鸟坐高柳，汝曹相对何所谈。
西湖春事五首 其三
周紫芝（宋代）

颠春柳絮风前落，卧水桃花鉴里开。沙上鸳鸯忽惊起，背人飞去不回来。
山之高三章
张玉娘（宋代）

山之高，月出小。月之小，何皎皎！我有所思在远道，一日不见我心悄悄。

采苦采苦，于山之南。忡忡忧心，其何以堪！

汝心金石坚，我操冰雪洁。疑结百岁盟，忽成一朝別。朝云暮雨心去来，千里相思共明月。
观村童戏溪上
陆游（宋代）

雨余溪水掠堤平，闲看村童谢晚晴。
竹马踉蹡冲淖去，纸鸢跋扈挟风鸣。
三冬暂就儒生学，千耦还从父老耕。
识字粗堪供赋役，不须辛苦慕公卿。
次韵方泳道
高斯得（宋代）

延首浙河外，浮氛翳青天。下有豺与贙，纷其集中田。

况复直岁祲，蒿莱莽连阡。民流入他郡，百里无人烟。

咨予忝观风，七州命所悬。驻车问疾苦，入耳潸潸然。

期令万苍黔，生意春无边。一网猎群饕，其敢诿力绵。

天王自圣明，凝旒蔽其前。曰此何罪辜，而诬饮贪泉。

奉使既不称，还印归民编。南窗可笑傲，双溪恣流连。

不贪金门步，不慕东壁躔。但愿紫皇寤，赤子逃烹煎。

贤聚国脉壮，吏良民瘼痊。臣虽就九死，没齿无怨言。

方子远投赠，厉我弥贞坚。枯木已无心，安能被朱弦。

江水倘可楫，吾其剑西川。
渔具诗。罱
陆龟蒙（唐代）

有意烹小鲜，乘流驻孤棹。虽然烦取舍，未肯求津要。

多为虾蚬误，已分笑。寄语龙伯人，荒唐不同调。
休日过刘寺
项安世（宋代）

绿发萧萧变白头，二年京洛不堪愁。
雨天赐沐逢新斋，烟寺分茶得旧游。
古蔓巧当阴洞挂，惊泉逆上画檐流。
曲栏干外山如染，最是桥亭合小留。
赋梅三篇
曾丰（宋代）

素妃勇作探春行，红紫踌躇不及争。
万物莫移天性淡，一毫无累世缘轻。
雪霜得伴成三白，松竹为群免独清。
中压群芳外相混，有名常处以无名。
渡黄河
金朝觐（清代）

黄河第九曲，都门当正阳。环拱二千里，平衍适中央。

众流既奔汇，全势趋齐梁。金钱岁縻费，疏导兼堤防。

往年忆北上，雨雪生寒凉。层冰蔽河下，悄然心悲伤。

今我复南渡，洪波静不扬。含浊见本性，清流讵可常。

观澜莫由挽，易逝惊就将。有怀缅曩代，分据各殊疆。

一水限南北，时事何抢攘。干戈日未己，和亲难久长。

孤臣念君国，游子思故乡。安知有后世，忧乐独中藏。

临风试慨想，倚帆见北邙。北邙多故物，流水复茫茫。

沙洲有出没，渚禽鸣且翔。极天望无际，初日上扶桑。
丁酉初春和张钦夫榕溪阁五言
杨万里（宋代）

榕影下照水，翠蛟舒复樛。溪光逆升檐，朱夏冻以幽。

高阁昔雨荒，奇观久风休。南轩天遣来，山谷神与谋。

宇新址惟旧，景逝人为留。不意猿饮潭，复见驷驾辀。

先生何孤往，野客欠从游。愿携龙文璧，去瀹兔褐瓯。

垂手掬寒泚，移床听凉飕。阁迥诗更超，古往今亦犹。

揽渠五字妙，觉我百疾瘳。出山未遽误，在山未遽优。

如何近来梦，夜夜在钓舟。
扇子诗
李石（宋代）

峡围碧玉裹青天，栈道凌虚迸出泉。
只有好山须强勉，为渠开眼冒风烟。
次韵杨花二首 其一
洪适（宋代）

桃花开落不同时，燕子衔泥相伴飞。若向章台问春色，可无清泪湿征衣。
元宵席上
韩琦（宋代）

灯烛森森万象罗，彻宵车马罢谁何。追人好月婵娟满，带雪轻寒料峭多。

佳节俯从河沴寝，群心俄逐诏音和。乘春自欲开民郁，不为樽前笑与歌。
晦日重宴
周思钧（唐代）

绮筵乘晦景，高宴下阳池。濯雨梅香散，含风柳色移。

轻尘依扇落，流水入弦危。勿顾林亭晚，方欢云雾披。
望慈亲回署
杨浣芬（清代）

慈母还乡日，于今数月离。晨昏增孺慕，风雨阻归期。

少小常相侍，暌违愈觉思。何时回濑水，谨奉洗尘卮。
云湖山
任安（宋代）

云中丹井出天然，白石当年煮尚坚。
洗耳不留尘世事，松阴高居伴神仙。
宿龙须山
赵蕃（宋代）

密竹复疏竹，老松仍稚松。
担肩元近俗，吟趣得深供。
要宿招提景，犹赊日暮钟。
殷勤问邻寺，指点说前峰。
夜赋寄友
陈与义（宋代）

卖药韩康伯，谈经管幼安。
向来甘寂寞，不是为艰难。
微月扶疏树，空园浩荡寒。
细题今夕景，持与故人看。
孟子·许行
陈普（宋代）

治国兼耕岂理欤，阴谋乱政肆崎岖。
仲尼若使为司寇，许子难逃两观诛。
采莲曲
释文珦（宋代）

采莲莫伤根，伤根不成藕。
因思藕不成，悔作征人妇。
清平乐 初夏口占
潘榕（清代）

荼蘼开罢。槐又迎初夏。春色繁华弹指乍。寂寞小园亭榭。

无端病起恹恹。遣愁独立檐前。细数绿阴梅子，枝头个个匀圆。
阴那灵雨
李士长（明代）

古刹岧峣翠巘重，飞湮挟雨锁芙蓉。云柯忽动千峰梵，石鏬争鸣万壑钟。

禅磬数声清客梦，佛灯孤照印空宗。胜游休讶山灵妒，簇簇膏□到处逢。
入朝洛堤步月
上官仪（唐代）

脉脉广川流，驱马历长洲。
鹊飞山月曙，蝉噪野风秋。
【双调】寿阳曲_酒可红双颊
张弘范（元代）

酒可红双颊，愁能白二毛，对樽前尽可开怀抱。天若有情天亦老，且休教少年知道。
红颜褪，绿鬓凋，酒席上渐疏了欢笑。风流近来都忘了，谁信道也曾年少？
襄王梦，神女情，多般儿酿成愁病。琵琶慢调弦上声，相思字越弹着不应。
咏李白
贵妃亲擎砚，力士脱靴，御调羹就飧不谢。醉模糊将吓蛮书便写，写着甚“杨柳岸晓风残月。”
偈倾一百六十九首
释智朋（宋代）

履践平实道路，倚门傍户。
敲磕嶮峻门庭，接响承虚。
无师智，自然智。
推倒大梅峰，一举九万里。
保福缓缓向道，伏惟安置。
宫词 其八十一
花蕊夫人徐氏（唐代）

水车踏水上宫城，寝殿檐头滴滴鸣。助得圣人高枕兴，夜凉长作远滩声。
挽闻南夫
陆文圭（元代）

恶梦无端岁在蛇，先贤遗落重堪嗟。
粹然践履终身实，老矣婆娑两鬓华。
不见鲤庭人独立，忽惊鹏舍日西斜。
窆碑好为书潜德，穷巷谁寻仵作家。
邵伯堰下王君玉饯王仲仪赴渭州经略席上命赋
梅尧臣（宋代）

未破河西寇，朝廷尚有忧。
淮南命儒帅，塞上足封侯。
莫擐黄金甲，须存百胜谋。
昔尝经黠虏，今去正防秋。
族叔祖示四绝句次韵 其四
张守（宋代）

追陪杖履已悠然，把玩诗篇更觉贤。局上频烦问瓜葛，吟边端不敢争先。
太常乐章三十首其十五南郊降神奏高安之曲
杨亿（宋代）

爰卜吉土，在国之阳。
肆类于帝，锡羡无疆。
备物致享，嘉生阜昌。
纯嘏昭答，长发其祥。
采桑子·凡人若会通三耀
王哲（金朝）

凡人若会通三耀，便结良缘。搜见真玄。方信虚空出大仙。金丹一粒无为漏，得恁精妍。明莹光圆。万道霞光簇上天。
偈颂一百零二首
释绍昙（宋代）

万戟森严细柳营，信威独许汉将军。
谁知袖隐屠龙手，却把蒿枝箭策勋。
水调歌头
倪稱（宋代）

风卷暮云尽，镜净一天秋。试把鹅黄新酒，细酌散闲愁。西望群山千叠，眇眇飞鸿没处，爽气与俱浮。且尽尊中绿，不用叹淹留。

对西风，歌妙曲，意绸缪。万顷烟云奇变，所得过封侯。何事苦萦名利，便合绿蓑青笠，投绂早归休。他日君寻我，小艇钓寒流。
幽趣
郑明选（明代）

但见沧洲趣，清溪对竹扉。
窗阴悬薜荔，水色受蔷薇。
村鸭迎船浴，山虫冒雨飞。
田家蚕已老，日暮剪桑归。
宿开照寺光泽上人院
张蠙（唐代）

静室谭玄旨，清宵独细听。真身非有像，至理本无经。

钟定遥闻水，楼高别见星。不教人触秽，偏说此山灵。
不去 其三
顾炎武（明代）

欲投海岛问田横，却恨三齐路不平。记作安平门下客，当时曾见火牛兵。
杂咏三首 其二
米芾（宋代）

逶迤一水出苕丛，碧底无沙冷照容。独倚溪桥看风月，西山紫翠暮千重。
除夜
方岳（宋代）

尽处生机衮衮新，花情柳思已精神。
岁堂堂去谁能守，睡到明朝又是春。
渔家傲
可旻（宋代）

檐头。

万事到头无益已。寻思只有修行是。若送此心游宝地。还容易。坐观落日当西坠。

万顷红光归眼际。眼开眼闭长明媚。此观成时知法味。心欢喜。临终决定生莲里。
送尹敬思令尹归青州并序 其一
成廷圭（元代）

玉雪丰神未七旬，江淮谁识旧儒臣。眼空四海归何早，胸著千年汲愈新。

从学王门唯此老，发挥朱子更何人。青州门外京华近，吾欲相从一问津。
颂证道歌·证道歌
释印肃（宋代）

有人问我解何宗，只堪摇手报伊聋。
灵利衲僧须瞥地，何劳更说五家宗。
点绛唇·十里西湖
王十朋（宋代）

十里西湖，淡妆浓抹如西子。藕花簪水。清净香无比。记得曾游，短棹红云里。聊相拟。一盆池水。十里西湖似。
寿湖南汪仓十首
廖行之（宋代）

紫枢勋业旧青毡，更上中台秉化权。
它日鸿钧陶寿域，赤松相与不论年。
眼儿媚 赋秋日海棠，分韵得阑字
刘敏中（元代）

春来应怪洗妆悭。故作两回看。风流依旧，檀心晕紫，翠袖凝丹。玉容寂寞栏干泪，细雨豆花寒。多情谁管，今宵冷落，淡月东栏。
过惠日庵访尼题亭子上
孟淑卿（明代）

矮矮墙围小小亭，竹林深处昼冥冥。
红尘不到无余事，一炷烟消两卷经。
东吴逆旅
陈必复（宋代）

他乡又寒食，牢落动归心。
世事少如意，明时无赏音。
江湖千里客，桑柘一春深。
昨夜还家梦，西窗见绿阴。
颂古三十二首
释明辩（宋代）

盘走珠兮珠走盘，当机脱略好生观。
世人知贵不知价，信手拈来也不难。
示初公颂 其二
李昌孺（宋代）

一见师来契此心，更于何处问知音。要寻达磨当年事，只是如今旧少林。
故徐州刺史赠吏部侍郎苏公挽歌词三首
张九龄（唐代）

韦玄方继相，荀爽复齐名。在贵兼天爵，能贤出世卿。

学闻金马诏，神见玉人清。藏壑今如此，为山遂不成。

相如只谢病，子敬忽云亡。岂悟瑶台雪，分雕玉树行。

清规留草议，故事在封章。本谓山公启，而今殁始扬。

返葬长安陌，秋风箫鼓悲。奈何相送者，不是平生时。

寒影催年急，哀歌助晚迟。宁知建旟罢，丹旐向京师。
长至日书怀
翁端恩（清代）

又见葭灰飞玉琯，深宵拥被对孤镫。青春渐逐尊前改，白发多孤镜里增。

苦盼音书怜女远，欣看家学有儿承。平生愧乏《螽斯》化，挥尽黄金尚未能。
惠福寺与陈留诸官茶会（得西字）
刘长卿（唐代）

到此机事遣，自嫌尘网迷。因知万法幻，尽与浮云齐。

疏竹映高万，空花随杖藜。香飘诸天外，日隐双林西。

傲吏方见狎，真僧幸相携。能令归客意，不复还东溪。
送萧献士（一本题下有往邺中三字）
皇甫冉（唐代）

惆怅烟郊晚，依然此送君。长河隔旅梦，浮客伴孤云。

淇上春山直，黎阳大道分。西陵倘一吊，应有士衡文。
傚樊川体
释斯植（宋代）

吟边绕架书千卷，壁上梅花水一瓢。
世事尽从忙里过，年华空向静中消。
山云宿雨笼残日，汀草浮香满小桥。
对此不须惆怅去，野人今已悟吹箫。
春贴子 其五
真德秀（宋代）

烟花万匝绕坤宁，独把牙签手不停。为要八荒皆寿域，彩毫亲跋度人经。
乌程
罗隐（唐代）

两府攀陪十五年，郡中甘雨幕中莲。

一瓶犹是乌程酒，须对霜风度泫然。
秋海棠
俞琬纶（明代）

春色先阴到海棠，独留此种占秋芳。稀疏点缀猩红小，堪佐黄花荐客觞。
挽郑淑人
刘克庄（宋代）

忆生军中为记室，谢公门馆事皆知。
谦卑若妇初嫔日，检素犹夫未贵时。
病了死生惟点首，晚忧家国每颦眉。
旧人独有任安在，揽涕西风献些词。
山驿
韩偓（唐代）

参差西北数行雁，寥落东方几片云。叠石小松张水部，

暗山寒雨李将军。秋花粉黛宜无味，独鸟笙簧称静闻。

潇洒襟怀遗世虑，驿楼红叶自纷纷。
集秦国文恭公句寿胡正仲四首 其一
王质（宋代）

绛霄别有大罗天，钧奏声沈帝所闲。岁晚政成丹诏下，水苍朝佩响珊珊。
西湖即景
葛绍体（宋代）

笑倚东风看画船，晴天如水水如天。
酒旗高处玉骢急，万树垂杨一抹烟。
自咏老身示诸家属
白居易（唐代）

寿及七十五，俸沾五十千。夫妻偕老日，甥侄聚居年。

粥美尝新米，袍温换故绵。家居虽濩落，眷属幸团圆。

置榻素屏下，移炉青帐前。书听孙子读，汤看侍儿煎。

走笔还诗债，抽衣当药钱。支分闲事了，爬背向阳眠。
春夕寄兄长
孔平仲（宋代）

南北万里道，兄弟隔年别。嬉鸾双翱翔，病马只羁绁。

友关危坐久，顾影愁肠绝。清夜不可晨，吟残半窗月。
夜宴虢县张明府宅逢宇文评事
李端（唐代）

虢田留古宅，入夜足秋风。月影来窗里，灯光落水中。

征诗逢谢客，饮酒得陶公。更爱疏篱下，繁霜湿菊丛。
冬日舟中晓望
庾楼（明代）

水痕如縠远蒹葭，历历晴空见物华。半壁高崖分鸟道，一溪寒溜傍人家。

疏篱静处明初日，独树堤边落远霞。孤棹逶迤何处驻，霜枝随意自横斜。
寄崔钧
杜牧（唐代）

缄书报子玉，为我谢平津。自愧扫门士，谁为乞火人。

词臣陪羽猎，战将骋骐驎。两地差池恨，江汀醉送君。
怀钱德钧
陈深（宋代）

城南寒徒侣，钱子数来过。
翰墨相娱玩，文章互切磨。
交游常不厌，间阔竟如何。
风雨怀君夜，空斋秋思多。
观国朝故事 其三
王十朋（宋代）

昔在元祐初，朝廷用老成。元恶首窜殛，贤隽皆汇征。

帘帏八年首，内外咸清明。四夷各自守，天下几太平。

绍圣党论起，宵人坏典刑。二蔡唱继述，曲学尊金陵。

忠良投海岛，党籍编姓名。春秋亦获罪，学者专三经。

心术遂大坏，风俗从此倾。养成前日祸，中原厌膻腥。

我欲著一书，善恶深劝惩。奸谀诛朽骨，潜德发幽馨。

六贼未足罪，祸端首熙宁。
谢簟化主
释居简（宋代）

三载归来打葛藤，打成秋水水无痕。胁尊者睡长开眼，胁亦何曾印簟纹。
春日
谢榛（明代）

共道芳春好，其如老病侵。谁同一樽酒，时醉百花阴。

应接非吾事，疏狂见客心。因思故山侣，怅望白云深。
早发始兴江口至虚氏村作
宋之问（唐代）

候晓逾闽峤，乘春望越台。
宿云鹏际落，残月蚌中开。
薜荔摇青气，桄榔翳碧苔。
桂香多露裛，石响细泉回。
抱叶玄猿啸，衔花翡翠来。
南中虽可悦，北思日悠哉。
鬒发俄成素，丹心已作灰。
何当首归路，行剪故园莱。
出石门滩舟行书所见七首 其二
刘崧（元代）

石潭秋水漾清萍，两岸青山夹去津。钩箭缠丝挟长弩，柳阴时见射鱼人。
集义斋
张载（魏晋）

小斋新创得新名，大笔标题字势轻。
养勇所期戾孟子，动心那肯诧齐卿。
川流有本源源听，月入容光处处明。
此道几人能仿佛，浪言徒遣俗儒惊。
八月七日同澹人平山堂访桂 其四
宋茂初（清代）

回舟暮色苍，张镫促晚宴。酣嬉杂诙嘲，酒红初被面。

隔船多窈窕，清歌拂纨扇。夜深人意阑，湘女逞灵变。

笑口诚难开，莫怪恣游衍。听歌且缓行，船头月一片。
将至寿州初见淮山二首 其一
张耒（宋代）

浩荡平波欲接天，天光波色远相连。风鸣雨桨初离浦，岸转青山忽对船。

泽国秋高添气象，人家南去好风烟。步兵何必江东走，自有鲈鱼不值钱。
立冬
王穉登（明代）

秋风吹尽旧庭柯，黄叶丹枫客里过。
一点禅灯半轮月，今宵寒较昨宵多。
寄题周尧夫碧梧轩
王十朋（宋代）

凤凰梧栖竹实食，胡为使之在枳棘。开轩种梧高几尺，凤枳凰枳聊尔息。

莫羡风微燕雀高，一飞定展冲天翼。览辉瑞世鸣朝阳，此梧长向人间碧。
太常引·冥鸿有意避云罗
刘因（元代）

冥鸿有意避云罗。问何处，是行窝。今古一渔蓑。收揽了、闲人最窝。求田问舍，君休笑我，两鬓已成皤。髀肉尽消磨。浑换得、功名几何。
灯花
黄庚（元代）

发生元不假栽培，一点春从午夜回。
自喜结根依小草，不愁飞片点苍苔。
荧荧有豔蛾频扑，澹澹无香蝶不猜。
窗下敲棋烬落，更深约客不曾来。
相和歌辞·门有车马客行
虞世南（唐代）

陈遵重交结，田蚡擅豪华。曲台临上路，高轩抵狭斜。

赭汗千金马，绣轴五香车。白鹤随飞盖，朱鹭入鸣笳。

夏莲开剑水，春桃发绶花。高谈辩飞兔，摛藻握灵蛇。

逢恩出毛羽，失路委泥沙。暧暧风烟晚，路长归骑远。

日斜青琐第，尘飞金谷苑。危弦促柱奏巴渝，

遗簪堕珥解罗襦。如何守直道，翻使谷名愚。
挽方孚若寺丞二首
刘克庄（宋代）

使君神隽似龙麟，行地飞空不可驯。
诗里得朋卿与我，酒边争霸世无人。
宝钗去尽中年病，珠履来疏晚节贫。
昔共诛茅听瀑处，溪云谷月亦悲辛。
晚次乐乡县
陈子昂（唐代）

故乡杳无际，日暮且孤征。
川原迷旧国，道路入边城。
野戍荒烟断，深山古木平。
如何此时恨，噭噭夜猿鸣。
山门六题寄圣俞
张献民（宋代）

文脊佳峰峦，烟云密帷幕。穷深到幽处，无路通马脚。

天意忽芜没，神功为开凿。周环列苍石，直上撑碧落。

伏暑坐其下，凛凛风霜作。俗客频往来，只恐却锁钥。
珍珠帘 归海上作
庄棫（清代）

熏风乍引齐纨扇，绕空阶、曲曲阑干行遍。香袅画帘深，又簟纹初展。

倚枕支颐情缱绻，浑不觉、梦儿萦转。流眄，任寂寞闲庭、落红成片。

谁遣茧纸敲窗，似人来几案、乱翻书卷。蓦地起相寻，见白云天远。

芳草满川梅雨后，只望断、江南何限。凄惋，对茶鼎沉沉、闲煎绿荈。
出妓金陵子呈卢六其四
李白（唐代）

小妓金陵歌楚声。
家僮丹砂学凤鸣。
我亦为君饮清酒。
君心不肯向人倾。
送王七录事赴虢州
岑参（唐代）

早岁即相知，嗟君最后时。青云仍未达，白发欲成丝。

小店关门树，长河华岳祠。弘农人吏待，莫使马行迟。
鸡鸣曲
陈陶（唐代）

鸡声春晓上林中，一声惊落虾蟆宫。二声唤破枕边梦，

三声行人烟海红。平旦慵将百雏语，蓬松锦绣当阳处。

愧君饮食长相呼，为君昼鸣下高树。
茱萸菊
史铸（宋代）

品出陶家花品外，名存吴地药名中。
若将泛人重阳酒，不用分香摘两丛。
戏赠杨德骏
周孚（宋代）

风流杨伯起，相遇紫髯城。逸思何轩豁，高怀更坦平。

秦冠空自累，汉赋几时成。莫作敲榜想，鸳鸯亦易惊。
对菊閒饮
黄裳（宋代）

良辰惟有菊前杯，十五蟾光已看回。白蚁酦醅凉后熟，黄金蓓看夜来开。

休悲往古事何在，且乐去年时复来。好是夕阳须管醉，花丛中放玉山颓。
舟中雪
释元肇（宋代）

扁舟泊晚橹咿哑，飘洒随风整复斜。照夜初疑篷背月，隔溪遥复树头花。

村深浦远人迷路，苇折荷倾雁著沙。渔父披蓑归去后，带烟茅屋两三家。
有感二首
喻良能（宋代）

冉冉新华发，飕飕敝黑裘。
一官方半刺，六十已平头。
稠叠耶溪泛，崎岖禹穴游。
未能江海去，聊作稻粱谋。
赠郭皋旭 其六
屈大均（明代）

我似青黄橘，须君羽翼来。蝶生元凤子，螺长即珠胎。

瘴海多珍物，炎天少异才。无人知宝惜，零落委蒿莱。
赠王渔山
释行海（宋代）

冷观天地只浮沤，胜水名山遍去游。
书剑传家抛弟侄，渔樵作队贱公侯。
卧听瀑布分僧榻，醉插梅花上酒楼。
箧里不留封禅稿，知心江上有沙鸥。
癸丑寒食曹山饭僧荐章淑人不胜悼往之怀书二诗于方丈屋壁 其二
孙觌（宋代）

草草木皮棺，松风生暮寒。莺啼春寂寂，萤照夜漫漫。

梦里号三匝，愁边荐一箪。想思为君瘦，零落带围宽。
食枣有感二首
岳珂（宋代）

百果随时效岁功，枣盘亦复荐年丰。
柔柯低带随风绿，纂实骈随映日红。
关说桃梨堪{契去大糸}大，颇怀齐鲁久为戎。
忧时把玩还惊叹，莫咏豳风咏北风。
僧首然师院北轩观牡丹
释道潜（宋代）

鸟声鸣春春渐融，千花万草争春工。纷纷桃李自缭乱，牡丹得体能从容。

雕栏玉砌升晓日，轻烟薄雾初冥蒙。深红浅紫忽烂熳，如以蜀锦罗庭中。

姚黄贵极未易睹，绿叶遮护藏深丛。露华膏沐披正色，肯事夭冶分纤秾。

从来品目压天下，百卉羞涩莫敢同。清净老禅根道妙，即此幻色谈真空。

上人封植匪玩好，庶敬先烈存遗风。遨芳公子应未耳，且乐樽俎怡歌钟。
西园晚步二首 其一
杨万里（宋代）

龙眼初如菉豆肥，荔枝已似佛螺儿。南荒北客难将息，最是残春首夏时。
送李徽州赴湖北漕
范成大（宋代）

徂徕千丈松，阅世耸绝壁。
高标上霄汉，峻节贯金石。
惟有孤生竹，亭亭附微植。
月夜借清景，春朝分秀色。
托根未渠央，万牛挽山泽。
昂藏转江湖，夷路入王国。
明堂五云上，一柱屹天极。
可望不可攀，清都与尘隔。
依然此清士，空山淡愁间。
悲吟发清籁，摇荡风雨夕。
题方友民诗卷
刘克庄（宋代）

删定实惟曾大父，文忠况是老先生。
力行所学斯无愧，偶发于诗亦有声。
合止笙镛成雅奏，抉挑草木示微情。
嗟予公事君归兴，不是相从细讲明。
杨真人箓中像
鲍溶（唐代）

画中留得清虚质，人世难逢白鹤身。

应见茅盈哀老弟，为持金箓救生人。
有客何为者
徐积（宋代）

有客何为者，不穿亦不凿。匣中是何物，尘埃渍锋锷。

登山守直道，荆榛与沟壑。安得百亩田，以就斑衣乐。
历代诗·西汉
杨简（宋代）

西汉十二君，高惠吕后文。
景帝传于武，遂及昭宣元。
成哀平帝后，王莽乃为君。
昌邑兼孺子，二人不足云。
鉴古韵语五十九首 其三十八 唐太宗
孙承恩（明代）

一代称贞观，千年睹令辰。韦弦亲谠论，镜鉴比良臣。

宫女疏幽怨，要囚感至仁。武功与文德，彪炳后无伦。
正月五日游曲江
李复（宋代）

今日意何适，出游曲江湄。
野晴天澄穆，风柔物閒熙。
浅岸冰已尽，长原麦含滋。
跃鳞缶日光，浴羽侵水嬉。
悠悠南山云，浮空久不移。
斓斑垅东雉，鸣呼声喔咿。
春序兹方交，春物已若斯。
眷予同来者，酌酒衣淋漓。
莫学少陵翁，泪点吞声垂。
且效陶渊明，为题斜川诗。
次韵吕仁父教授题余秋浦诗卷 其二
周紫芝（宋代）

汗漫谁从食蛤游，岁穷真似贾胡留。恨无摩诘丹青手，貌得潇湘两岸秋。
挽承事汤公诗
虞俦（宋代）

屋底千金润，尊前一笑真。
名蓝寻入社，家事岂关身。
丈室空天女，凌波悼洛神。
鹿门携手后，还有姓庞人。
次韵盖郎中率郭郎中休官二首
黄庭坚（宋代）

世态已更千变尽，心源不受一尘侵。
青春白日无公事，紫燕黄鹂俱好音。
付与儿孙知伏腊，听教鱼鸟逐飞沈。
黄公垆下曾知味，定是逃禅入少林。
渚宫莫问诗一十五首
齐己（唐代）

莫问疏人事，王侯已任伊。不妨随野性，还似在山时。

静入无声随，狂抛正律诗。自为仍自爱，清净里寻思。

莫问伊嵇懒，流年已付他。话通时事少，诗着野题多。

梦外春桃李，心中旧薜萝。浮生此不悟，剃发竟如何。

莫问休行脚，南方已遍寻。了应须自了，心不是他心。

赤水珠何觅，寒山偈莫吟。谁同论此理，杜口少知音。

莫问孱愚格，天应只与闲。合居长树下，那称众人间。

迹绝为真隐，机忘是大还。终当学支遁，买取个青山。

莫问无求意，浮云喻可知。满盈如不戒，倚伏更何疑。

随矣贤颜子，穷乎圣仲尼。已过知命岁，休把运行推。

莫问闲行趣，春风野水涯。千门无谢女，两岸有杨花。

好鹤曾为客，真龙或作蛇。踌蹰自回首，日脚背楼斜。

莫问真消息，中心只自知。清风含笑咏，明月混希夷。

坏衲凉天拥，玄文静夜披。善哉温伯子，言望至公知。

莫问休持钵，从贫乞已疏。侯门叨月俸，斋食剩年储。

簪履三千外，形骸六十馀。旧峰呵练若，松径接匡庐。

莫问依刘迹，金台又度秋。威仪非上客，谭笑愧诸侯。

礼许无拘检，诗推异辈流。东林未归得，摇落楚江头。

莫问无机性，甘名百钝人。一床铺冷落，长日卧精神。

分已疏知旧，诗还得意新。多才碧云客，时或此相亲。

莫问关门意，从来寡往还。道应归淡泊，身合在空闲。

四面苔围绿，孤窗雨洒斑。梦寻何处去，秋色水边山。

莫问□□□，□□逐性情。人间高此道，禅外剩他名。

夏□松边坐，秋光水畔行。更无时忌讳，容易得题成。

莫问多山兴，晴楼独凭时。六年沧海寺，一别白莲池。

句早逢名匠，禅曾见祖师。冥搜与真性，清外认扬眉。

莫问衰残质，流光速可悲。寸心修未了，长命欲何为。

坐卧身多倦，经行骨渐疲。分明说此苦，珍重竺乾师。

莫问野腾腾，劳形已不能。殷勤无上士，珍重有名僧。

坐觉心心默，行思步步冰。终归石房里，一点夜深灯。
凤鸟何不至
董纪（明代）

凤鸟何不至，碧梧空好枝。百世一巢阿，千年一鸣岐。

虽云有其名，谁得常见之。余生去古远，仰愧闻而知。

仲尼叹吾已，楚狂歌德衰。燕雀争高骞，白日喧枭䲭。

箫韶在虞廷，此物当来仪。
雪花歌
释函可（明代）

天上纷纷雪，山中树树花。尽道梅花胜似雪，我见雪花胜梅花。

梅花开必著梅树，雪花下来随所寓。不择高低长短枝，有风即去无风住。

纵使风吹树尽空，在地还与在树同。本来清白谁能污，一任飘飘无定踪。

梅花虽好能几日，开落荣枯情不一。君不见罗浮山下梅花村，师雄卧处生荆棘。
送张籍归江东
王建（唐代）

清泉浣尘缁，灵药释昏狂。君诗发大雅，正气回我肠。

复令五彩姿，洁白归天常。昔岁同讲道，青襟在师傍。

出处两相因，如彼衣与裳。行行成此归，离我适咸阳。

失意未还家，马蹄尽四方。访余咏新文，不倦道路长。

僮仆怀昔念，亦如还故乡。相亲惜昼夜，寝息不异床。

犹将在远道，忽忽起思量。黄金未为罍，无以挹酒浆。

所念俱贫贱，安得相发扬。回车远归省，旧宅江南厢。

归乡非得意，但贵情义彰。五月天气热，波涛毒于汤。

慎勿多饮酒，药膳愿自强。
皋桥岩中道院与梁中砥商严翁会饮
陈深（宋代）

夙有岩中约，今晨得得来。
幽窗六人坐，清思一时开。
雪下宜看竹，天寒未见梅。
人生良会少，莫惜共持杯。
西施 其三
柳永（宋代）

苎萝妖艳世难偕。善媚悦君怀。后庭恃宠，尽使绝嫌猜。

正恁朝后暮宴，情未足，早江上兵来。捧心调态军前死，罗绮旋变尘埃。

至今想，怨魂无主尚徘徊。夜夜姑苏城外，当时月，但空照荒台。
柬萧芸庄
胡仲弓（宋代）

十载江湖梦，鸿飞不到君。
近闻吟思苦，半分宦情分。
往事随流水，怀人看暮云。
相逢双相别，安得细论文。
游白云山
刘挚（宋代）

西山矜霁色，林岭溯晨光。万象露荣秀，熙然数盛阳。

扶筇喜暄露，更得春日长。回阡互亏蔽，丛薄纷青黄。

溪桥觉飞动，涨水起连航。杳杳岩壑步，翛翛松桂香。

道人诵所闻，坐使身世忘。谁我共出处，闲人澹徊翔。

风铃有妙想，天乐浮图傍。非徒爱石壁，行将营草堂。

彼哉楚人子，记恨撷幽芳。
夏日西斋书事
司马光（宋代）

榴花映叶未全开，槐影沉沉雨势来。
小院地偏人不到，满庭鸟迹印苍苔。
光弼侄得邑西归赋诗勉之并示光义二首 其一
张栻（宋代）

共惟二百载，诗礼一门中。冷落吾忧甚，扶持尔辈同。

传心无异辙，随用不言功。外慕知何极，惟应念祖风。
读书
释契嵩（宋代）

读书老何为，更读聊遮眼。此意虽等閒，高情寄无限。

错磨千古心，翻覆几忘饭。不知白云去，春静山中晚。
过涧歇 显德寺前看枫叶
陈维崧（清代）

岚翠浓于草鞋夹。绕坡细流，潨潨暗通苕霅。谷声遝。

下落乱泉声里，愀悄如相答。此间景，纯得关仝巨然法。

寺松三百本，雨溜苍皮，霜彫黛甲。秃干争欹压。笑语同游，黄叶鸣檐，丹枫裹寺，如何不荷埋身锸。
次韵刘天常赴郡会有作 其二
廖刚（宋代）

百草千花巧趁春，曲栏幽径总铺陈。舞腰尽欲看回雪，诗匠谁当断斲轮。

难把星波浑作事，须知簧语有非真。何如玉镫归来晚，红袖争扶入锦茵。
爱菊行二章 其一
何吾驺（明代）

我闻素心人，东篱爱种菊。花白似莲衣，花黄似粟玉。

花紫照青似，花红然若木。殊姿异巾履，奇葩纷伦族。

坐对富百官，开轩交福禄。曰此日精华，不受樊篱局。

朝来一花开，欣然召閒足。
宪翁送别会文洪都之行酒边索赋
刘跃（元代）

迢递西江路，炎蒸六月天。蒲萄香满瓮，杨柳绿当筵。

争讼趋王烈，飞书羡鲁连。龙光南斗际，鹢彩北风前。

金缕高歌续，琼楼列宴联。寸心随去棹，双眼望归鞭。

池沼游鱼乐，云霄别鹤骞。紫荆看复合，胜事照青编。
除夜忆福清塘东诸友
陈藻（宋代）

去年除夜作吟思，除夜今年久别离。
幸喜此身贫却健，柴炉更隔一年期。
遇宝应县新开湖
杨万里（宋代）

天上云烟压水来，湖中波浪打云回；中间不是平林树，水色天容拆不开。
咏潇湘八景各一首·平沙雁落
刘克庄（宋代）

背冷来趋暖，虽微善自谋。
如何才得意，飞去不回头。
送卢汀侍御归天德幕
孟郊（唐代）

仲宣领骑射，结束皆少年。匹马黄河岸，射雕清霜天。

旌旗防日黄，道路上云巅。古雪无销铄，新冰有堆填。

清溪徒耸诮，白璧自招贤。岂比重恩者，闭门方独全。
寄题章泽民快轩二首 其二
欧阳澈（宋代）

快矣标名厥趣高，端能教子振风骚。麈挥捷辩重冯席，笔洒新诗夺宋袍。

冷笑三投方鉴玉，雄图一钓便连鳌。行行指点青云步，烜赫英声冠誉髦。
大酺（春寒）
朱子厚（宋代）

任琐窗深、重帘闭，春寒知有人处。常年笑花信，问东风情性，是娇是妒。冰柳成须，吹桃欲削，知更海棠堪否。相将燕归又，看香泥半雪，欲归还误。温低回芳草，依稀寒食，朱门封絮。

少年惯羁旅。乱山断，欹树唤船渡。正暗想、鸡声落月，梅影孤屏，更梦衾、千重似雾。相如倦游去。掩四壁、凄其春暮。休回首、都门路。几番行晓，个个阿娇深贮。而今断烟细雨。
次韵潘舍人画轴 其三
韩淲（宋代）

突兀是茅屋，摇兀是土桥。看山看水去，忘饥付木瓢。
病中四绝句呈刘景文左藏 其一
释道潜（宋代）

一室寥寥北岭隈，午窗孤枕梦初回。无端自是风惊竹，错认旁人问疾来。
鹊踏枝 寄长嫂查楣思
钱凤纶（清代）

乍暖馀寒春日永。未许莺啼，清昼深闺静。嫩绿柔黄堆小径。

晓昼催放枝头杏。

怅望瑶姬仙阙迥。数阕新词，镇日和愁咏。几曲阑干还独凭。

夜深月过苍苔冷。
赐陈郁
赵祺（宋代）

文窥先汉，诗到盛唐。侍余左右，知汝忠良。王城虽大如海，政恐一藏而不得藏也。
送顾中秘仲方请告南还 其一
王弘诲（明代）

江上园亭似辟疆，殿中休沐寄翱翔。最怜顾恺称三绝，岂厌侏儒奉一囊。

春过蓟门冰雪尽，风回茂苑芰荷香。承明亦是栖迟处，何事逃名入醉乡。
怀清叙
李处权（宋代）

梦想平生始此回，扁舟坐稳兴悠哉。
阴阴树底莺声切，漠漠田中雨气来。
乱世等閒凋鬓发，故园何处问池台。
临风不见高公子，正渴论文共一杯。
肩吾生日以三绝为寿
魏了翁（宋代）

穷檐小市百年州，浅濑平沙万古流。
天运人谋镇如此，晚醺时上驿南楼。
霜天晓月（梅）
楼盘（宋代）

月淡风轻。黄昏未是清。吟到十分清处，也不啻、二三更。

晓钟天未明。晓霜人未行。只有城头残角，说得尽、我平生。
读翰林集
田锡（宋代）

太白谪仙人，换酒鹔鹴裘。
扁舟弄云海，声动南诸侯。
诸侯尽郊迎，葆吹罗道周。
哆目若饿虎，逸翰飞灵虬。
落日青山亭，浮云黄鹤楼。
浩浩歌谣兴，滔滔江汉流。
下交魏王屋，长揖韩荆州。
千载有英气，兰君安可俦。
失言戒
陈淳（宋代）

言者身枢机，兴戎亦出好。
既正且中节，吉祥以类和。
正苟发不中，忤物立召祸。
不可言而言，夫子戒勿道。
言轻则招忧，子云亦辨早。
龙门有明箴，恳恳岂欺我。
尔素重所出，胡茲失太果。
策驷非难追，噬脐悔自蹈。
从今臭不同，谨谨三缄默。
桂花
倪瓒（元代）

桂花留晚色，帘影淡秋光。
靡靡风还落，菲菲夜未央。
玉绳低缺月，金鸭罢焚香。
忽起故园想，泠然归梦长。
同沈恭子游虎丘寺有作
清远道士（唐代）

我本长殷周，遭罹历秦汉。四渎与五岳，名山尽幽窜。

及此寰区与，始有近峰玩。近峰何郁郁，平湖渺瀰漫。

吟俯川之阴，步上山之岸。山川共澄澈，光彩交凌乱。

白云蓊欲归，青松忽消半。客去川岛静，人来山鸟散。

谷深与见日，崖幽晓非旦。闻子盛游遨，风流足词翰。

嘉兹好松石，一言常累叹。勿谓余鬼神，忻君共幽赞。
白云亭
李晏（金朝）

白云亭上白云秋，桂棹兰桨记昔游。
往事已随流水去，青山空对夕阳愁。
兴亡翻手成舒卷，今古无心自去留。
独倚西风一惆怅，数声柔橹下汀州。
辛亥重阳前一日行部永郡遇雨宿乌符观观白玉蟾驱蟒灵符及吕纯阳真笔诗
邓云霄（明代）

潇潇暮雨湿行装，托宿仙宫夜正长。自有灵符驱毒蟒，至今灵气护虚堂。

常怀鹤背人如玉，未就丹砂鬓渐霜。叹息登高无限意，天涯明日又重阳。
先天易吟三十首
方回（元代）

乾坤坎离位，元会运世篇。
三百六十岁，才似一周年。
夷白先生令咏庭树喜鹊
谢肃（明代）

清风舒旭日，双鹊鸣相和。不惜辞野木，唯愿巢庭柯。

主人诚爱物，琼林亦婆娑。高栖有垂荫，低濯无张罗。

饥啄月丘粟，渴饮玉池波。养此侯印质，伤彼月树歌。

衔梁非偶尔，送喜夫如何。夫人巳咏德，织女将填河。
江
许景衡（宋代）

江边问舟子，潮落几时回。野店无灯火，还须明月来。
偈十首
释正觉（宋代）

心是根，法是尘，
两种犹如镜上痕。尘垢尽时光始现，
心法双忘性即真。
乾德以后祀感生帝十首
佚名（隋代）

和均玉管，政协璿衡。
四序资始，万物含生。
皇献允洽，至德惟明。
为民祈福，克致精诚。
海棠 其一
石扬休（宋代）

化工裁剪用功专，濯锦江头价最偏。酷爱几思凭画手，难题浑最挫诗权。

艳凝绛缬深深染，树认红绡密密连。因想当年武平一，枝枝眷赐侍臣先。
南山莲社偕韩友直伯清昆季游龙井寺
张翥（元代）

长忆东林远法师，三生张野有前期。经书贝叶翻重译，漏刻莲花礼六时。

长老布金多满地，高僧卓锡自成池。不妨随喜诸天上，扶得风篁玉一枝。
赋米芾所画金山图
李彭（宋代）

忆昔扁舟帆正落，杨子江头风浪恶。江心楼台浑欲沈，不独能高瓦棺阁。

晚山接天波面平，白鸥去边钟磬鸣。云昏上头不可到，往来余怀今未宁。

楚狂澹墨扫绢素，澄神卧游知处所。欲披雾牖寻野僧，反向烟汀辨江树。

新诗葱茜工于画，川岑想像高堂挂。骅骝绝尘走千里，何劳远处幽并夜。

渐到浔阳不复前，安得仙山来眼边。断非毗耶掌中取，直疑壶公谪处天。

新诗妙画真有益，张衡南都能毕力。不如此诗气崷崒，却使丹青句中识。
送泰州博何道充
湛若水（明代）

通州广文何道充，和气可挹如春风。四载泠泠振铎声，至今闻者开盲聋。

此风传播自扬泰，欲得师者人人同。鹿门文选知在扬，补之泰州从众公。

何君义气更喷薄，生死交情不改矱。安溪倾盖始定交，临死后事以相托。

君之高义激秋云，携丧并子同南舶。教子全丧谢九原，略无难色见然诺。

嗟嗟世上平生交，临难反眼若不识。临难反眼若不识，闻君之义宁无怍。

始知动人自有本，知本可与共圣学。愿君充此恻隐端，优与诸生入圣门。
句 其五十六
释惠崇（宋代）

寒灯催腊尽，晓角唤春归。
南园十三首·其三
李贺（唐代）

竹里缲丝挑网车，青蝉独噪日光斜。
桃胶迎夏香琥珀，自课越佣能种瓜。
杂赋
陆游（宋代）

贵固不如贱，狂应未胜痴。
闭门真已矣，命贺欲何之？碧缕生香袖，清漪涨砚池。
是中有佳处，不觉昼阴移。
留别湘上诸友
陈瀚（清代）

久处情殊淡，将离意转亲。寒江哀断雁，秋雨送行人。

文酒平生事，艰难日后身。敢为儿女态，騄駬自风尘。
宿祁阳题县驿
李曾伯（宋代）

垂垂白发老相催，末路崎岖毂又推。
万里备更霜雪苦，十年重入瘴乡来。
休思往事骖鸾去，恍类前身化鹤回。
行尽潇湘春林脉脉，故人惟有道边梅。
送计敏夫赴阙
郭印（宋代）

衣冠半知识，喜君天下士。
奧学沧溟深，高谈风雨驶。
胸中富经纶，忧国心屡痞。
誓言排阊阖，开口献天子。
时绌道不伸，倦怀归故里。
盘礴曾几时，九天飞诏旨。
春风饱征帆，一苇吴江水。
见晚上应嗟，使华聊复尔。
丞相君之甥，风流酷相似。
彤陛看摩肩，笑谈销敌垒。
君家有世臣，名实耀国史。
奇谋付子孙，鞭笞馀马箠。
行增前德光，更雪中朝耻。
事成岂因人，碌碌焉能比。
我昔缀僚末，高山日仰止。
穷达两悬殊，星辰视泥滓。
平生白眼多，君独挂牙齿。
更须假扶摇，南溟将一徙。
浮丘八景 其六 朱明馆
陈大猷（宋代）

炎荒东去有罗浮，门户朱明亦胜游。日月洞中饶紫气，丹台清绝此瀛洲。
岁事歌二首 其一
朱长春（明代）

除夜春雷隐地起，小年岁雪纷未已。黄泥乍融不肯冻，百草作芽青欲死。

草死不愁愁麦黄，冬暖根薄恐易伤。眼前米市忽腾粜，人间那得陈千仓。

城头鸟鹊无数叫，父老对之愁断肠。
游天竺观激水
周焘（宋代）

拳石耆婆色两青，竹龙驱水转山鸣。
夜深不见跳珠碎，疑是檐间滴雨声。
生查子
向子諲（宋代）

春心如杜鹃，日夜思归切。啼尽一川花，愁落千山月。

遥怜白玉人，翠被余香歇。可惯独眠寒，减动丰肌雪。
上明达皇后册宝五首
真宗（宋代）

登献罔愆，俎豆斯入。
神具醉止，礼终乐赊。
御事既退，珊珊俩玦。
介我繁祉，歆此蠲洁。
七谣赠璞冈赵明府 其六 捕蝗谣
孙绪（明代）

蝗莫飞，蝗莫飞，闾阎赤子方啼饥。蝗莫育，蝗莫育，田野青苗未成熟。

汝飞漫天复育子，将使吾民骈首死。吾受命，吾专城，誓与吾民同死生。

汝不尽灭吾不去，吾曹与汝元无情。手疮痍，面黧黑，郊原弥望黄云色。
水调歌头 其二 又
韩淲（宋代）

黄发享颐期，兄弟此时宜告。见说对床夜雨，世间尘都扫。

青毡堂外瑞峰高，云气拂晴昊。老大中原人物，在江湖乡保。